સપ્રમાણ શરીર, મધ્યમ ઊંચાઈ, ગૌરવર્ણ, શ્યામ ઝાંયનાં ચશ્માં, શ્વેત ધોતિયું, ઝભ્ભો અને અણિયાળી ટોપી; એક હાથમાં કોઈ કાગળ, ફાઇલ કે પુસ્તક; અને સ્ફુર્તિલી ચાલ સાથે સભા કે મંદિરમાં પ્રવેશતા, સૌના ‘જય સ્વામિનારાયણ’ ઝીલતા શ્રી હર્ષદરાય દવેને કોઈ પહેલીવાર મળે અને કાયમી તેમનો એક પ્રભાવ હૈયે છવાઈ જાય. તેમનો ધ્યાનમંત્ર હતો : ‘અક્ષરપુરુષોત્તમ ઉપાસના દૃઢ કરો ને કરાવો.’ બસ આ જ ધ્યેયની સિદ્ધિ માટે તેમણે જીવન સમર્પી દીધું. ‘આજીવન ૠષિ’ સમ જીવન જીવ્યા. તેમનું સમર્પણ એવું સંપૂર્ણ હતું કે સૌને શ્રીજીમહારાજના સમયના દાદાખાચર જેવા ભક્તોની સ્મૃતિ સહેજે થાય.